เอเม็กซ์ชูดอกต่ำ วีซ่าขายนวัตกรรม
บัตรเอเม็กซ์โดยแข่งตลาดบัตรเครดิต จับกลุ่มเจนวาย ให้ดอกเบี้ยและค่าธรรมเนียม 12.99% ต่ำสุดในตลาดล่อใจ
29 ต.ค. 2565

บัตรเอเม็กซ์โดยแข่งตลาดบัตรเครดิต จับกลุ่มเจนวาย ให้ดอกเบี้ยและค่าธรรมเนียม 12.99% ต่ำสุดในตลาดล่อใจ
นายมาร์ลิน บราน์ รองประธานและผู้จัดการใหญ่ บริษัท อเมริกัน เอ็กซ์เพรส ไทย ผู้ให้บริการบัตรเครดิตอเมริกัน เอ็กซ์เพรส (AMEX) เปิดเผยว่า บริษัทได้เปิดตัวบัตรเครดิตรูปแบบใหม่เพื่อเจาะกลุ่มลูกค้าเจนวายที่มีรายได้มากกว่า 3 หมื่นบาท/เดือนโดยเฉพาะ โดยจะได้รับอัตราดอกเบี้ยพิเศษและค่าธรรมเนียมการใช้วงเงินใช้บัตรที่ 12.99% ซึ่งเป็นอัตราดอกเบี้ยต่ำสุดในตลาดปัจจุบัน จากที่ธนาคารแห่งประเทศไทย (ธปท.) กำหนดไว้ไม่ให้เกิน 20% 
“ปัจจุบันตลาดบัตรเครดิตมีการแข่งขันสูง แต่เราไม่ค่อยกังวลกับการแข่งขัน เพราะบัตรเราให้สิทธิประโยชน์ที่ตอบโจทย์ลูกค้าได้ตรงความต้องการจริงๆ อย่างในกลุ่มคนเจนวายหรือกลุ่มคนในยุคมิลเลนเนียลที่เป็นผู้บริโภคกลุ่มใหญ่ที่สุดของไทย ก็ต้องมีแคมเปญพิเศษเพื่อเข้าถึงลูกค้ากลุ่มนี้ให้มากขึ้น” นายบราน์ กล่าว  
นายสุริพงษ์ ตันติยานนท์ ผู้จัดการวีซ่า ประจำประเทศไทย กล่าวว่า ในปีหน้าคาดว่าพันธมิตรวีซ่าที่เป็นสถาบันการเงินวีซ่าในไทยจะนำโซลูชั่นนวัตกรรมการชำระเงินใหม่ๆ เข้ามาให้บริการให้กับลูกค้าในไทยมากขึ้น โดยเฉพาะในยุคการค้าดิจิทัลที่มีการเชื่อมต่อกันอย่างมาก  ในขณะที่ยอดใช้เงินสดของไทยยังมีปริมาณมากถึง 80% ยังมีโอกาสขยายตลาดชำระเงินออนไลน์ได้อีกมาก